हमारी कथनी और करनी में कितना अंतर है इसका सबसे बड़ा उदाहरण हमारी हिंदी के प्रति सोच और व्यवहार है. सार्वजनिक मंच पर हिंदी को प्रशासन और जनसाधारण की एक मात्र भाषा बनाने की प्रतिज्ञा लेकर जब हम अपने घर या कार्यस्थल पर पहुंचते हैं तो हमारी सोच और व्यवहार बिलकुल बदल जाते है. हिंदी बहुत पीछे देहरी पर खड़ी रह जाती है और हम अंग्रेजी का हाथ पकड़ कर आगे बढ़ जाते हैं. यह हमारी मानसिकता बन गयी है कि अंग्रेजी में सामान्य वार्तालाप हमारे अभिजात्यपन को दर्शाता है और हमें भीड़ से अलग करता है और इस वर्चस्व को आगे भी बनाये रखने के लिए आवश्यक है की हमारी अगली पीढ़ी भी अंग्रेजी माध्यम स्कूलों से शिक्षा प्राप्त करके इस परंपरा को अक्षुण्ण रखे. हिंदी को हमने एक ऐसी माँ बना कर रख दिया है जिसका परिचय हम बाह्य जगत को तो बड़े गर्व से कराते हैं लेकिन जिसे अपने घर में अन्दर लाने में हमें शर्म का अनुभव होता है. हमारे इसी दोगलेपन की सजा हिंदी आज भी भुगत रही है और इससे अधिक और शर्म की बात क्या होगी कि आजादी के ७० वर्ष बीत जाने पर भी आज यह विचार विमर्श चल रहा है की हिंदी को कैसे उसका उचित स्थान दिलाया जा सके.